इलाहाबाद : चयन सूची से बाहर हुए 6009 अभ्यर्थियों के लिए राहत देने वाली खबर है। नियुक्ति देने के मकसद से इन सभी अभ्यर्थियों को काउंसिलिंग के लिए रविवार को जिले आवंटित कर दिये जाएंगे। अपर मुख्य सचिव बेसिक शिक्षा डॉ. प्रभात कुमार ने कहा है कि राज्य सरकार चयन सूची से बाहर होने वाले अभ्यर्थियों को लेकर बेहद गंभीर है। अर्हता पूरी रखने वालों को नियुक्त कराने का जब आश्वासन दिया जा चुका है, तब प्रदर्शन या आंदोलन करने की जरूरत नहीं है।1डॉ. कुमार ने बताया कि भर्ती की चयन सूची से बाहर रहने वाले अभ्यर्थियों को जिला आवंटित करने के लिए एनआइसी को जिला आवंटन की सूची को अपडेट करने के लिए कहा गया है। इसके लिए रविवार को अवकाश होने के बावजूद एनआइसी कार्यालय खुलेगा। रविवार को ही चयन से छूटे अभ्यर्थियों को जिले आवंटित कर दिये जाएंगे। जिला आवंटन होने पर अभ्यर्थी काउंसिलिंग के लिए संबंधित जिलों में जा सकते हैं। उन्होंने आश्वस्त किया कि छूटे हुए अभ्यर्थियों की काउंसिलिंग पूरी होने तक काउंसिलिंग प्रक्रिया जारी रहेगी। काउंसिलिंग में भाग लेने वाले सभी अभ्यर्थियों को नियुक्ति पत्र जारी होंगे।1इस बीच मुख्यमंत्री योगी आदित्यनाथ ने मामले की जांच के भी निर्देश दिए हैं। अपर मुख्य सचिव सूचना अवनीश कुमार अवस्थी ने बताया कि मुख्यमंत्री ने विभागीय अधिकारियों को सभी संबंधित अभ्यर्थियों को जल्द से जल्द नियुक्ति पत्र देने के लिए कहा है।